Guy Fawkes-vieringe moet waai | Maroela Media
Guy Fawkes-vieringe moet waai
Die Stad Kaapstad sê die "misplaaste tradisie" van 'n minderheid om Guy Fawkes-nag te vier tot groot ongerief van die meerderheid inwoners, moet stopgesit word.
JP Smith, burgemeesterskomiteelid vir veiligheid en sekuriteit, het skerp gereageer nadat bykans 300 voorvalle van die skiet van vuurwerk laas nag in die stad aangemeld is.
Guy Fawkes-nag word tradisioneel op 5 November gevier en dit gaan gewoonlik gepaard met groot hoeveelhede vuurwerk wat geskiet word.
Smith het gesê die stad se noodoproepsentrum het tussen 06:00 en 23:00 gister 345 oproepe ontvang, waarvan die meeste verband gehou het met die skiet van vuurwerk.
In Lavender Hill, waar 'n groep van nagenoeg 100 jongelinge saamgedrom het, is motoriste onder die klippe gesteek. Metropolisiebeamptes het in Kleinvlei, Eersterivier en Ravensmead beslag gelê op vuurwerk, terwyl die polisie in Atlantis, Big Bay en Athlone dieselfde gedoen het.
Die brandweer is ontbied nadat bosse weens vuurwerk naby Jakkalsvleiweg, Bonteheuwel, en by Connaughtweg in Cravenby Estate aan die brand geraak het. Die vlamme is egter geblus voor die nooddienste daar aangekom het, het Smith gesê.
Stadsbeamptes het vuurwerkpersele wat spesifiek vir Diwali-vieringe toegewys is, dopgehou, maar teen 21:00 gister is geen aktiwiteit daar aangemeld nie.
"Deur die loop van die dag was daar talle berigte van plunderende jeugdiges wat mense en voertuie aanval. Die video van 'n voorval in Elsiesrivier, waar 'n groep kinders 'n man aangerand het, is die bewys van dít wat jaar na jaar in verskeie van ons gemeenskappe afspeel.
"Op sosiale media het foto's die ronde gedoen van 'n 14-jarige seun wat glo met 'n baksteen aangeval is," het Smith gesê.
"Dis onmoontlik om die koste te bereken vir die mense wie se eiendom beskadig word, of verwoes is deur vandale wat op Guy Fawkes[-dag] die strate invaar. 'n Duik in 'n voertuig kan duisende rande kos om te herstel, maar die sielkundige uitwerking is veel groter.
"Iets moet meegee.
"Daar is absoluut geen regverdiging vir dié grieselige feesviering en die pyn en lyding wat dit veroorsaak nie, om nie eens te praat van die las op die stad en polisiehulpbronne om die tientalle klagtes wat daaruit spruit, te hanteer nie. Dit hou hulle weg van ánder belangrike polisiëringswerk in die stad."
Smith het 'n beroep gedoen op gemeenskapsleiers, skole en gesinne om te praat oor Guy Fawkes-vieringe en die chaos wat dit veroorsaak.
Guy Fawkes JP Smith Kaapstad vuurwerk
Gevangenes dagvaar departement vir 'aanranding, marteling'
VERBIED ASB ALLES VUURWERKE!!
Ek sekondeer, alle vuurwerke moet verband word. Dis n mors van geld en ons diere ly daar onder.
Die gemors waai oor van Amerika ……. niks met SA te doen.
Ek stem ten volle hiermee saam. Dis nie sinoniem met ons as Suid-Afrikaners nie maar wel tradisie in Amerika. Ons as Suid-Afrikaners moet almal saam staan om djd vuurwerke in sy geheel en al in Suid Afrika te stop asook so met oujaars aand. Daai geld wat daarop gespandeer word kan liewer aan spca, wetnose en alle diere organisasies geskenk word
Kan aan 'n paar plekke dink waar dit ingedruk kan word . Die aanvalle en plundering sal ook dadelik tot 'n einde kom .